Tutkijat ovat selvittäneet, mistä pinnoista lentomatkustajat saavat flunssan tai influenssan todennäköisimmin, kertoo Talouselämä.

Pahin virusten levittäjä ei heti tulisi mieleen. Se on turvatarkastus.

Terveyden ja hyvinvoinnin laitoksen erityisasiantuntija Niina Ikonen tutki Helsinki-Vantaan kentän 13 pintaa, joita matkustaja koskevat säännöllisesti. Lisäksi tutkimukseen otettiin ilmanäytteitä.

Tutkimus suoritettiin 2016 flunssakauden aikana.

Pahin virusten levittäjä on tosiaankin turvatarkastus. Tarkastuksessa käytetyistä muovilaatikoista otettiin kahdeksan näytettä. Viruksia löytyi neljästä näytteestä ja niitä oli neljää lajia: adenovirus, influenssa A, rinovirus ja koronavirus OC43.

Ne voivat kaikki johtaa tartuntaan, jonka oireet vaihtelevat nuhasta ja kuumeesta aina kouristuksiin ja virtsatietulehduksiin.

Turvatarkastusten alueelta otettiin myös neljä näytettä ilmasta. Niistä yhdestä löydettiin adenovirusta.

Turvatarkastuksen läpäiseminen ilman, että koskee käsin muovilaatikoihin, vaatii lähes akrobaattisen suorituksen, kirjoittaa Talouselämän toimittaja Ilkka Jauhiainen.

Kun laatikkoa on koskenut, kannattaa siirtyä heti vessaan pesemään käsiä.

Vessa olikin tutkimuksessa hygieeninen paikka. Vessan istuimen yläpuolesta, pöntön huuhtelunapista ja vessakopin lukkonapista otettiin kaikista 14 näytettä.

Yhdestäkään ei löytynyt viruksia.

Pahoihin paikkoihin kuului Helsinki-Vantaan lasten leikkialue ja erityisesti siellä oleva muovinen koiralelu. Se on saattanut sairastuttaa kymmeniä, jopa satoja lapsia. Lelusta otettiin kolme näytettä, joista kahdesta löytyi adeno ja rinoviruksia.

Viruksia löytyi myös apteekin maksupäätteen napeista.

Lentokentän yleisimmät virukset

* Koronaviruksiin kuuluva OC43. Se aiheuttaa flunssaa ja jopa vakavia hengitystieinfektioita.

* Adenovirukset. Niiden aiheuttamat infektiot ovat yleensä lieviä tai oireettomia. Tartunta voi olla vakava vauvoille ja henkilöille, joilla on heikko vastustuskyky. Tartunnan seurauksena voi olla hengitysteiden infektion, jonka oireena on korkea kuume. Lapsilla voi esiintyä kuumekouristuksia. Virus voi myös aiheuttaa nielurisa- ja korvatulehduksia sekä keuhkokuumetta. Osa adenoviruksista aiheuttaa ripulia, silmä- ja virtsatietulehduksia.

* Rinovirus. Sen aiheuttamat infektiot ovat usein oireettomia tai vähäoireisia. Infektiot ovat yleisimpiä pienillä lapsilla. Oireita ovat nuha, kurkkukipu ja mahdollisesti lämpöily sekä joskus välikorvan tai poskiontelon tulehdus ja jopa keuhkokuume.

* Influenssa A. Kuten muutkin yleiset influenssat, influenssa A alkaa tyypillisesti nopeasti nousevalla korkealla kuumeella. Siihen liittyy lihaskipua, päänsärkyä ja huonovointisuutta. Lisäksi ilmaantuu kuivaa yskää, kurkkukipua, nuhaa ja nenän tukkoisuutta. Lapsilla saattaa lisäksi esiintyä maha- ja suolisto-oireita.

Lähde: Terveyden ja hyvinvoinnin laitos